Komisijos reglamentas (EB) Nr. 1467/1999
1999 m. liepos 5 d.
iš dalies keičiantis Reglamentą (EEB) Nr. 1858/93, nustatantį išsamias Tarybos reglamento (EEB) Nr. 404/93 dėl pagalbos schemos kompensuojant prekybos bananų sektoriuje pajamų netekimą taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. vasario 13 d. Tarybos reglamentą (EEB) Nr. 404/93 dėl bendro bananų rinkos organizavimo [1] su paskutiniais pakeitimais, padarytais Reglamentu (EB) Nr. 1257/1999 [2], ypač į jo 12 ir 14 straipsnius,
atsižvelgdama į 1998 m. gruodžio 15 d. Tarybos reglamentą (EB) Nr. 2799/98, nustatantį žemės ūkio politikos priemones dėl euro [3], ypač į jo 3 straipsnio 2 dalį,
(1) kadangi Komisijos reglamentas (EEB) Nr. 1858/93 [4] su paskutiniais pakeitimais, padarytais Reglamentu (EB) Nr. 1062/1999 [5], nustato išsamias pagalbos sistemos kompensuojant pajamų netekimą dėl prekybos bananų sektoriuje taikymo taisykles;
(2) kadangi vidutinės produkcijos pajamos nustatomos remiantis į pirmą iškrovimo uostą likusioje Bendrijos teritorijoje pristatytų bananų kainų vidurkiu, atėmus vidutines transporto ir FOB pristatymo išlaidas; kadangi patirtis parodė, kad vidutinės išlaidos, išskaitytos iš į pirmą iškrovimo uostą pristatytų vidutinės bananų vertės (neiškrautų prekių), iki šiol išlieka santykinai pastovios; kadangi tokiu atveju šios schemos administravimas galėtų būti gerokai supaprastintas numatant fiksuoto dydžio sumos išskaičiavimą ir nenusižengiant taisyklėse nustatytiems kriterijams; kadangi Reglamento (EEB) Nr. 404/93 12 straipsnyje nurodytos augintojų regiono ribose užaugintų ir parduotų bananų vidutinės produkcijos pajamos privalo būti nustatytos atskirai remiantis pardavimo kainomis vietos rinkose, atėmus krovinio siuntimo į tas rinkas išlaidų vienodo dydžio sumą;
(3) kadangi tokios vienodo dydžio sumos privalo būti patikslintos, norint užtikrinti, kad jos neatsiliktų nuo grynųjų, ypač transporto, išlaidų;
(4) kadangi patirtis parodė, kad paraiškų avansams, pateikiamų kompetentingoms valstybių narių institucijoms, terminai operatoriams turėtų būti pratęsti, kad jie turėtų pakankamai laiko savo paraiškoms parengti;
(5) kadangi, siekiant apskaičiuoti kompensacinės pagalbos dydį, leistina visą Komisijai atsiųstą informaciją apie bananų prekybą, kaip nurodyta Reglamento (EEB) Nr. 404/93 12 straipsnyje, padalyti į susijusią su bananais, atsiųstais į Bendrijos regionus, nepriklausančius jų augintojams, ir su bananais, pateiktais į rinką augintojų regione;
(6) kadangi avansų ir pagalbos likučio išmokėjimui turėtų būti pritaikytas taikymo datos sąvokos apibrėžimas;
(7) kadangi, siekiant smarkiai supaprastinti šios tvarkos administravimą, šis reglamentas turėtų būti taikomas 1999 metais; kadangi tam tikros, visų pirma krovinio siuntimo ir transporto išlaidos vienodo dydžio sumų pavidalu įtrauktos tiesiogiai remiantis produktų prekybos metu valstybių narių gauta informacija;
(8) kadangi šiame reglamente numatytos priemonės atitinka Bananų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 1858/93 iš dalies keičiamas taip:
1) 3 straipsnis pakeičiamas ir išdėstomas taip:
"3 straipsnis
1. Reglamento (EEB) Nr. 404/93 12 straipsnio 5 dalyje nurodytos vidutinės produkcijos pajamos už Bendrijoje užaugintus bei parduotus bananus apskaičiuojamos paėmimo iš pakavimo patalpų etapui.
2. Už augintojų regiono ribų Bendrijoje parduotiems bananams, kaip nurodyta Reglamento (EEB) Nr. 404/93 12 straipsnyje, vidutinės produkcijos pajamos kiekvienais metais nustatomos remiantis Bendrijos augintojų regionuose užaugintų ir į pirmą iškrovimo uostą pristatytų bananų kainų vidurkiu (neiškrautų prekių), atėmus 18,7 eurų už 100 kg grynojo svorio vienodo dydžio sumą, atitinkančią vidutines transporto ir FOB pristatymo išlaidas.
Reglamento (EEB) Nr. 404/93 12 straipsnyje nurodytiems augintojų regiono ribose parduotiems bananams vidutinės produkcijos pajamos kiekvienais metais nustatomos remiantis vidutinėmis pardavimo kainomis vietos rinkose, atėmus 0,29 euro už 100 kg grynojo svorio vienodo dydžio sumą, atitinkančią krovinio siuntimo į atitinkamas rinkas išlaidas.
3. Šio straipsnio 2 dalyje nurodytos vienodo dydžio sumos patikslinamos, jei žymiai pasikeičia transporto, FOB pristatymo ar krovinio siuntimo išlaidos.";
2) 5 straipsnio antroji pastraipa panaikinama;
3) 7 straipsnio 2 dalies a punktas iš dalies pakeičiamas taip:
"a) avansams - ne vėliau kaip iki kovo 30 d., gegužės 30 d., liepos 30 d., rugsėjo 30 d. ir lapkričio 30 d., jei bananai yra parduoti dviejų mėnesių iki paraiškos padavimo laikotarpiu";
4) 7 straipsnio 3 dalies trečioji įtrauka pakeičiama taip:
"- atitinkamu laikotarpiu užaugintų ir parduotų bananų kiekiai. Tokie kiekiai padalijami į bananus, nurodytus 3 straipsnio 2 dalies pirmoje pastraipoje, ir į bananus, nurodytus šios straipsnio dalies antrojoje pastraipoje. Paraiškose likučiui nurodomi bendri atitinkamu laikotarpiu parduoti kiekiai, padalyti tokiu pat būdu";
5) 8 straipsnis pakeičiamas ir išdėstomas taip:
"8 straipsnis
1. Kiekvieno nustatyto avansų išmokėjimo laikotarpio pabaigoje valstybės narės nedelsdamos informuoja Komisiją apie parduotus kiekius, kurių apmokėjimui pateiktos paraiškos. Šie kiekiai padalijami, kaip nurodyta 7 straipsnio 3 dalies trečiojoje įtraukoje.
2. Per 20 dienų nuo 7 straipsnio 2 dalies b punkte nurodyto paraiškų likučiui išmokėti padavimo laikotarpio pabaigos kiekvienam dviejų mėnesių laikotarpiui jos praneša Komisijai:
- dėl 3 straipsnio 2 dalies pirmojoje pastraipoje nurodytų bananų - aptariamuosius kiekius, vidutines žalių bananų pardavimo kainas ir į pirmą iškrovimo uostą pristatytų bananų vidutines kainas (neiškrautų prekių),
- dėl 3 straipsnio 2 dalies antrojoje pastraipoje nurodytų bananų - aptariamuosius kiekius ir vidutines pardavimo kainas vietos rinkose.";
6) 10 straipsnis pakeičiamas taip:
"10 straipsnis
1. Patikrinusios paraiškas pagalbai ir patvirtinamuosius dokumentus, kompetentingos nacionalinės institucijos avansą ar pagalbos likutį išmoka per du mėnesius nuo tos paraiškos padavimo mėnesio.
2. Pagalbos gavėjams išmokami visi avansai ir visas pagalbos likutis.";
7) 11 straipsnis pakeičiamas taip:
"11 straipsnis
Taikant kompensacinės pagalbos schemą, avansams išmokėti taikomas 7 straipsnio 2 dalyje nurodytas pirmąją atitinkamo dviejų mėnesių prekybos laikotarpio dieną galiojantis keitimo kursas, o pagalbos likučiams išmokėti - tų metų, kuriems skiriama pagalba, gruodžio 31 dienos kursas.";
8) 12 straipsnio 1 dalis pakeičiama taip:
"1. Jei pagalba neteisėtu būdu suteikiama už bananus, kurie nebuvo parduoti pagal 1 straipsnį, kompetentingos institucijos išieško sumokėtas sumas ir palūkanas, apskaičiuotas už laikotarpį nuo pagalbos suteikimo dienos iki jos faktiško atgavimo.
Valstybės narės gamintojos, išskyrus Graikiją, taiko Europos centrinio banko nustatytą ir Europos Bendrijų oficialiajame leidinyje paskelbtą palūkanų normą.
Graikijoje taikoma pagal nacionalinius teisės aktus panašiems išieškojimams galiojanti palūkanų norma. Ši norma negali būti mažesnė už trijų mėnesių termino iždo obligacijų palūkanų normą, taikomą mokėjimo dieną, pridedant vieną procentinio dydžio vienetą.
Valstybės narės gali nuspręsti neimti palūkanų, jei jos sudarytų 20 eurų ar mažiau.";
9) 13 straipsnis pakeičiamas taip:
"13 straipsnis
Paprašytos, valstybės narės gamintojos kiekvieną mėnesį Komisiją informuoja apie:
- Bendrijos gamybos ir prekybos plėtrą,
- grynųjų transporto ir FOB pristatymo išlaidų kitimo raidą,
- nokinimo sandėliuose turimus kiekius,
- kainų kitimo raidą įvairiuose Bendrijos gamybos grandinės etapuose iki didmeninės bei mažmeninės prekybos etapų ir trečiųjų šalių kilmės bananų nuo CIF etapo iki mažmeninės prekybos etapo.";
10) įrašomas šis 13a straipsnis:
"13a straipsnis
Jei Bendrijos bananai tam tikru dviejų mėnesių laikotarpiu augintojo regiono ribose parduodami gerokai žemesnėmis kainomis už vidutinę parduotų per tą patį laikotarpį tame augintojo regione bananų kainą, valstybės narės sustiprinaKomisijos reglamente (EB) Nr. 2898/95 [6] numatytus kokybės standartų laikymosi patikrinimus.";
11) priedas panaikinamas.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
1999 metų pagalbai nustatyti 1 straipsnio 1 dalis taikoma nuo 1999 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. liepos 5 d.